На основу члана 4., 9. и 26. Правилника о финансирању или суфинансирању потреба и интереса грађана у области спорта из буџета општине Пријепоље ( „Службени гласник општине Пријепоље“, број 1/14 од 19.02.2014.године), председник општине Пријепоље, расписује

**Ј А В Н И    П О З И В**

**за финансирање   годишњих програма из области спорта из Буџета општине Пријепоље за 2014.годину**

**Члан 1.**

Предмет јавног позива је расподела средстава  опредељених  Одлуком о буџету  општине Пријепоље ( „Службени гласник општине Пријепоље“, број 12/2013),   и то:

23 000 000,00 динарана позицији 166, eкономска класификација 481 – дотације невладиним спортским организацијама.

Потребе и интереси грађана у области спорта у општини Пријепоље који ће бити финансирани су :

1) подстицање и стварање услова за унапређење спорта за све, односно бављења грађана спортом, посебно деце, омладине, жена и особа са инвалидитетом;

2) организација спортских такмичења од посебног значаја за Општину;

3) спортски развој талентованих спортиста и унапређење квалитета стручног рада са њима;

4) предшколски и школски спорт (рад школских спортских секција и друштава, општинска и међуопштинска школска спортска такмичења и др.);

5) активности спортских организација, спортских друштава, удружења, гранских и територијалних спортских савеза на територији Општине од посебног значаја за Општину, у зависности од тога да ли је спортска грана од значаја за Општину, која је категорија спортске гране, колико спортиста окупља, у којој мери се унапређује стручни рад, у ком рангу такмичења спортска организација учествује и у којој мери се повећава обухват бављења грађана спортом;

6) едукација, информисање и саветовање грађана, спортиста и осталих учесника у систему спорта о питањима битним за одговарајуће бављење спортским активностима и делатностима;

7) периодична тестирања, сакупљање, анализа и дистрибуција релевантних информација за адекватно задовољавање потреба грађана у области спорта на територији Општине, истраживачко-развојни пројекти и издавање спортских публикација;

8) унапређивање стручног рада учесника у систему спорта са територије Општине и подстицање запошљавања висококвалификованих спортских стручњака и врхунских спортиста;

**Члан 2.**

      Право учешћа на јавном позиву  за финансирање годишњих програма имају:

1. Спортски савез општине Пријепоље ;
2. Спортска друштва;
3. Спортска удружења-клубови који су чланови гранског савеза Србије ;
4. Спортска удружења-клубови који имају сениорску селекцију укључену у редовни систем такмичења гранског савеза Србије или три сениора/ке у појединачним спортовима:
5. Спортска удружења-клубови који имају најмање једну селекцију млађих категорија и једног стручњака;
6. Спортска удружења-клубови који су регистровани код Агенције за привредне регистре , а који имају седиште на подручју општине Пријепоље;
7. Стручна и друга удружења и савези у области спорта;
8. Установе и привредна друштва у области спорта;
9. Спотске задужбине и фондације.

**Члан 3.**

Носиоцу програма могу бити додељена средства из буџета ,  на основу поднетог предлога годишњег програма, под условом да **:**

- је регистрован у складу са Законом о спорту, да искључиво или претежно послује на недобитној основи, да има седиште у oпштини Пријепоље, да је директно одговоран за припрему и извођење програма, да је претходно обављао делатност најмање једну годину ,

- није у поступку ликвидације, стечаја и под привременом забраном обављања делатности; да нема блокаду пословног рачуна, пореске дугове или дугове према организацијама социјалног осигурања; да није у последње две године правоснажном одлуком кажњен за прекршај или привредни преступ у вези са његовом делатношћу.

**Члан 4.**

Финансирање активности из програма може да обухвати само део зарада запослених, материјалних трошкова и административних трошкова, а највише до 20% од одобрене висине средстава из буџета Општине за тај програм.

При одобравању програма приоритет имају програми који су структурне и развојне природе, а између програма организовања, односно учешћа на спортским приредбама, приоритет имају програми који се односе на спортске приредбе вишег ранга.

Потребе грађана из члана 1. став 2. тачка 1. овог Позива имају приоритет при избору програма којим се задовољавају потребе грађана у области спорта у Општини.

Програми се финансирају једнократно или у ратама, у зависности од временског периода за реализацију програма.

**Члан 5.**

Пријава на Јавни позив подноси се Комисији за доделу средстава у области спорта на обрасцу "Пријава на Јавни позив за финансирање или суфинансирање годишњег и посебног програма у области спорта" .

За сваки програм којим се задовољавају потребе и интереси грађана у области спорта у Општини подноси се посебна пријава.

Уз пријаву, подносилац пријаве дужан је обавезно да приложи:

1. доказ о подносиоцу пријаве: извод из регистра у којем је подносилац пријаве регистрован – решење Агенције за привредне регистре.

2. доказе о испуњености услова из члана **5.** став 4. овог Позива ;

3. преглед основних података о подносиоцу пријаве (историјат, опис делатности, досадашњи пројекти и сл.), сачињен од стране подносиоца пријаве;

4. статут организације;

5. годишњи финансијски извештај и

6. завршни рачун.

Саставни део пријаве је Изјава о прихватању обавеза подносиоца пријаве у случају да Општина финансира или суфинансира пријављени годишњи програм у области спорта на прописаном обрасцу.

**Члан 6.**

Образац пријаве доступан је на званичној интернет страници Општине (веб-сајт Општине).

Пријаве се подносе у штампаном облику предајом на писарници Општинске управе општине Пријепоље или поштом, на адресу општине Пријепоље – Комисији за доделу средстава у области спорта.

**Члан 7.**

При вредновању програма за доделу средстава , примењиваће се критеријуми у складу са Правилником о категоризацији и расподели буџетских средстава спортским организацијама (клубовима и удружењима) општине Пријепоље.

**Члан 8.**

            Рок  за  подношење   пријаве  на  јавни позив је 8 дана,  од дана објављивања у Службеном гласнику општине Пријепоље, званичној интернет страници Општине (веб-сајт Општине) и обавештења у локалним средствима информисања.

Председник општине Пријепоље, на предлог Комисије и Службе за буџет и финансије Општинске управе општине Пријепоље доноси Одлуку о одобравању финансирања годишњих програма.

Носиоци програма ће закључити Уговоре о реализацији програма са општином Пријепоље.

Носиоци програма су обавезни да на начин регулисан Уговором о реализацији програма, доставе извештаје о реализацији.

**Члан 9.**

Непотпуне и неблаговремене пријаве Комисија неће узети у разматрање.

**ПРЕДСЕДНИК ОПШТИНЕ**

**Емир Хашимбеговић**