На основу члана 138. став 2. Закона о спорту ("Службени гласник РС", бр. 24/11), члана 46. и 47. Закона о локалној самоуправи, (''Службени гласник РС'', бр. 129/07), члана 61. и 63. Статута општине Пријепоље (''Службени гласник општине Пријепоље'', бр. 4/09) и члана 52. Пословника Општинског већа општине Пријепоље (''Службени гласник општине Пријепоље'', бр. 6/12) Општинско веће општине Пријепоље, на седници одржаној 11.02.2014. године, донело је

**П Р А В И Л Н И К**

**О ФИНАНСИРАЊУ ИЛИ СУФИНАНСИРАЊУ ПОТРЕБА И ИНТЕРЕСА ГРАЂАНА У ОБЛАСТИ СПОРТА ИЗ БУЏЕТА ОПШТИНЕ ПРИЈЕПОЉЕ**

**I ОСНОВНЕ ОДРЕДБЕ**

**Предмет уређивања**

**Члан 1.**

Овим Правилником ближе се уређују:

- услови, критеријуми, начин и поступак доделе средстава из буџета општине Пријепоље (у даљем тексту: Општина) за остваривање потреба и интереса грађана у области спорта у општини Пријепоље,

- одобрење програма за задовољавање потреба грађана у области спорта на територији општине Пријепоље,

- начин јавног објављивања података о предложеним програмима за финансирање или суфинансирање, одобреним програмима и реализацији одобрених програма.

**Потребе и интереси грађана у области спорта у општини Пријепоље**

**Члан 2.**

Потребе и интереси грађана у области спорта у општини Пријепоље, за чије остваривање се обезбеђују средства у буџету Општине су:

1) подстицање и стварање услова за унапређење спорта за све, односно бављења грађана спортом, посебно деце, омладине, жена и особа са инвалидитетом;

2) изградња, одржавање и опремање спортских објеката на територији општине Пријепоље, а посебно јавних спортских терена у Пријепољу, месним заједницама и школских спортских објеката и набавка спортске опреме и реквизита;

3) организација спортских такмичења од посебног значаја за Општину;

4) спортски развој талентованих спортиста и унапређење квалитета стручног рада са њима;

5) учешће спортских организација са територије Општине у европским клупским такмичењима;

6) предшколски и школски спорт (рад школских спортских секција и друштава, општинска и међуопштинска школска спортска такмичења и др.);

7) делатност организација у области спорта чији је оснивач или члан Општина;

8) активности спортских организација, спортских друштава, удружења, гранских и територијалних спортских савеза на територији Општине од посебног значаја за Општину, у зависности од тога да ли је спортска грана од значаја за Општину, која је категорија спортске гране, колико спортиста окупља, у којој мери се унапређује стручни рад, у ком рангу такмичења спортска организација учествује и у којој мери се повећава обухват бављења грађана спортом;

9) унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;

10) стипендирање за спортско усавршавање категорисаних спортиста, посебно перспективних спортиста;

11) спречавање негативних појава у спорту;

12) едукација, информисање и саветовање грађана, спортиста и осталих учесника у систему спорта о питањима битним за одговарајуће бављење спортским активностима и делатностима;

13) периодична тестирања, сакупљање, анализа и дистрибуција релевантних информација за адекватно задовољавање потреба грађана у области спорта на територији Општине, истраживачко-развојни пројекти и издавање спортских публикација;

14) унапређивање стручног рада учесника у систему спорта са територије Општине и подстицање запошљавања висококвалификованих спортских стручњака и врхунских спортиста;

15) рационално и наменско коришћење спортских сала и спортских објеката у јавној својини Општине, кроз одобравање њиховог коришћења за спортске активности и доделу термина за тренирање учесницима у систему спорта;

16) награде и признања за постигнуте спортске резултате и допринос развоју спорта.

За задовољавање потреба и интереса грађана из става 1. овог члана Општине обезбеђује у свом буџету средства.

**Средства за финансирање или суфинансирање**

**Члан 3.**

Висина средстава за финансирање или суфинансирање потреба и интереса грађана у области спорта у Општини из члана 2. ове одлуке утврђује се сваке године одлуком о буџету Општине.

Средства за финансирање или суфинансирање потреба и интереса грађана у области спорта у Општини која се одобравају у складу са овом одлуком морају се наменски користити.

**II ОДОБРАВАЊЕ ПРОГРАМА И ПРОЈЕКАТА**

**Годишњи и посебни програми**

**Члан 4.**

Потребе и интереси грађана у области спорта у Општини из члана 2. ове одлуке остварује се кроз финансирање или суфинансирање програма и пројеката, и то:

1) за тач.1), 3), 4), 6), 8), 12), 13) и 14) на годишњем нивоу, по јавном позиву (у даљем тексту: годишњи програм);

2) за тач. 1), 2), 5), 7), 9), 11), 15) и 16) по јавном позиву (у даљем тексту: посебни програм).

Програме из става 1. овог члана носиоци програма достављају Комисији за доделу средстава у области спорта према програмском календару утврђеном овим Правилником.

Предлог свог годишњег програма и програма својих чланова за потребе и интересе грађана из члана 2. став 1. тачка 1), 3), 4), 6), 8), 12), 13) и 14).овог Правилника подноси Спортски савет општине Пријепоље, а за остале програме носиоци тих програма у динамици утврђеној овим Правилником.

**Комисија за доделу средстава у области спорта**

**Члан 5.**

Ради разматрања и стручне оцене поднетих годишњих и посебних програма у области спорта у поступку одобравања образује се Комисија за доделу средстава у области спорта (у даљем тексту: Комисија).

Комисија има председника, заменика председника и пет чланова које именује председник Општине, на мандатни период од четири године, у року од 15 дана од дана ступања на снагу овог Правилника.

Комисија:

- разматра предлоге годишњих програма и предлаже Служби буџета и председнику Општине обједињени предлог годишњих програма за наредну буџетску годину,

- спроводи поступак по јавном позиву, разматра пријаве поднете на расписани јавни позив, даје стручну оцену поднетих пријава и доставља председнику Општине предлог за одобрење годишњих и посебних програма.

- саставља извештај о поднетим предлозима са траженим износима,

- саставља извештај о одобреним програмима са износом одобрених средстава.

**Комисија за надзор над реализацијом годишњих и посебних програма у области спорта**

**Члан 6.**

Ради вршења надзора над реализацијом одобрених годишњих и посесбних програма у области спорта образује се комисија.

Комисија има председника и два члана које именује председник општине на мандатни период од 6 година у року од 15 дана од дана ступања на снагу овог Правилника.

Комисија:

- врши контролу усклађености аката донетих у вези са јавним позивом са Законом о спорту и овим Правилником,

- анализира извештаје (са финансијског аспекта, аспекта законитости и усклађености са Правилником и Законом о спорту),

- врши надзор над реализацијом активности,

- сачињава годишњи извештај о реализацији свих програма,

- извештава председника општине и надлежне органе и службе у вези са чињеницама које су утврђене у поступку надзора, а које су од значаја за рад наведених органа и служби,

- предлаже измене и допуне Правилника о финансирању и категоризацији,

- обавља и друге послове предвиђене Правилником.

**Програмски календар за годишње програме**

**Члан 7.**

Програмским календаром за годишње програме утврђују се рокови у поступку одобравања годишњих програма.

Програмски календар за годишње програме садржи следеће рокове:

- 1. јун - носиоци програма достављају своје предлоге годишњих програма Служби буџета и Комисији;

- 1. јул - Комисија разматра предлоге годишњих програма и предлаже Служби буџета и председнику Општине обједињени предлог годишњих програма за наредну буџетску годину;

- 15. јул – Служба буџета на предлог Комисије, утврђују обједињени предлог годишњих програма за наредну буџетску годину;

- 15. децембар – председник Општине на предлог Службе буџета ревидира предлоге годишњих програма и усклађује их са средствима утврђеним у буџету Општине за наредну буџетску годину;

- 30. децембар Служба буџета Општинске управе обавештава носиоце програма о висини одобрених средстава по програмима и пројектима.

Носиоци програма предлоге годишњих програма сачињавају и достављају у форми и на начин према упутствима Комисије.

**Програмски календар за посебне програме**

**Члан 8.**

Програмским календаром за посебне програме утврђују се рокови у поступку одобравања посебних програма.

Програмски календар за посебне програме садржи следеће рокове:

- 5. јануар - утврђивање оквирних износа за финансирање посебних програма по ближим наменама;

- 10. јануар – председник Општине, расписује јавни позив са роком достављања пријава до 30 дана;

- 15. фебруар - Комисија даје стручну оцену поднетих пријава и доставља председнику Општине предлог за одобрење посебних програма;

- 20. фебруар – председник Општине, на предлог Комисије доноси одлуку о одобрењу посебних програма;

- 25. фебруар - Служба буџета обавештава носиоце програма о одобреним посебним програмима.

**Јавни позив**

**Члан 9.**

Јавни позив за финансирање или суфинансирање годишњих и посебних програма расписује се за сваку буџетску годину.

Јавни позив расписује председник Општине према програмском календару.

Поступак по јавном позиву спроводи Комисија.

**Право подношења пријаве**

**Члан 10.**

Право подношења пријаве на јавни позив имају следећи субјекти у области спорта:

* Спортски савез општине,
* Спортска друштва,
* Спортско удружење – клуб који је члан Гранског савеза Србије,
* Спортско удружење – клуб који има сеониорску селекцију укључену у редовни систем такмичења Гранског савеза Србије, или три сениорке/а у појединачним спортовима,
* Спортско удружење – клуб који има најмање једну селекцију младих категорија и једног стручњака,
* Спорска удружења – клубови који су регистровани код Агенције за привредне регистре, која имају седиште на подручју општине Пријепоље,
* Стручна и друга удружења и савези у области спорта,
* Установе и привредна друђтва у области спорта,
* Спортске задужбине и фондације.

На јавни позив за финансирање или суфинансирање остваривања пореба и интереса грађана из члана 2 став 1. тачка 2. ове Одлуке право подношења пријаве имају и школе са седиштима на територији општине Пријепоље.

**Текст јавног позива**

**Члан 11.**

Текст јавног позива садржи:

- намену средстава за који се расписује јавни позив;

- одређење субјеката у спорту који су овлашћени за подношење пријаве на јавни позив;

- ознаку прилога који се обавезно прилажу уз пријаву;

- рок за подношење пријаве;

- трајање програма;

- адресу на коју се пријаве упућују односно предају;

- напомену да се непотпуне и неблаговремене пријаве неће узети у разматрање;

- ближа мерила и критеријуме чијом се применом вреднују пријављени програми;

- друге елементе јавног позива.

Јавни позив се објављује у "Службеном гласнику општине Пријепоље" и на званичној интернет страници општине Пријепоље (веб- сајт Општине).

Обавештење о јавном позиву објављује се у локалним средствима информисања.

**Пријава на јавни позив**

**Члан 12.**

Пријава на Јавни позив подноси се Комисији на обрасцу "Пријава на Јавни позив за финансирање или суфинансирање Годишњег и посебног програма у области спорта" коју сачињава Комисија.

За сваки програм којим се задовољавају потребе и интереси грађана у области спорта у Општини подноси се посебна пријава.

Уз пријаву, подносилац пријаве дужан је обавезно да приложи:

- доказ о подносиоцу пријаве: извод из регистра у којем је подносилац пријаве регистрован – решење Агенције за привредне регистре.

- доказе о испуњености услова из члана 12. став 4. ове одлуке;

- преглед основних података о подносиоцу пријаве (историјат, опис делатности, досадашњи пројекти и сл.), сачињен од стране подносиоца пријаве;

- детаљан опис програма којим се задовољавају потребе и интереси грађана у области спорта у Општини за чије се финансирање или суфинансирање подноси пријава.

Детаљан опис програма којима се задовољавају потребе и интереси грађана из става 3. алинеја 3. овог члана садржи следеће елементе: учеснике програма значај, место и време реализације програма;

Саставни део пријаве је изјава о прихватању обавезе подносиоца пријаве у случају да Општина финансира или суфинансира пријављени посебни програм у области спорта, према којој одговорно лице подносиоца пријаве, под кривичном и материјалном одговорношћу, изјављује:

- да су сви подаци наведени у пријави истинити и тачни;

- да ће додељена средства бити наменски утрошена;

- да ће у законском року бити достављен извештај о реализацији програма на прописаном обрасцу са финансијском документацијом и другим доказима о наменском коришћењу средстава;

- да ће вратити средства уколико наступи било који од случајева утврђених у члану 21. став 1. ове одлуке;

- да ће током реализације програма у публикацијама и другим медијима бити назначено да је реализацију подржала Општина;

Подносиоцима пријаве образац "Пријава на Јавни позив за финансирање или суфинансирање Годишњег и посебног програма у области спорта" присутан је и на званичној интернет страници Општине (веб-сајт Општине).

Пријаве се подносе у штампаном облику предајом у услужном центру општине Пријепоље или поштом, на адресу председника Општине – Комисији за доделу средстава у области спорта.

**Услови и критеријуми**

**Члан 13.**

Одобравање годишњих и посебних програма из члана 4. ове одлуке врши се у складу са овом одлуком.

Предлози програма којима се остварују потребе и интереси грађана у области спорта у Општини одобравају се у зависности од тога да ли је за програме потребно обезбедити финансијска средства у целини или у одређеном делу из буџета Општине.

Носилац програма мора да буде регистрован у складу са Законом о спорту, да искључиво или претежно послује на недобитној основи, да има седиште у Општини, да је директно одговоран за припрему и извођење програма, да је претходно обављао делатност најмање једну годину и да је са успехом реализовао одобрени програм, уколико је био носилац програма ранијих година.

Носилац програма не може да: буде у поступку ликвидације, стечаја и под привременом забраном обављања делатности; има блокаду пословног рачуна, пореске дугове или дугове према организацијама социјалног осигурања; буде у последње две године правоснажном одлуком кажњен за прекршај или привредни преступ у вези са његовом делатношћу.

На јавни позив за финансирање или суфинансирање остваривања пореба и интереса грађана из члана 2 став 1. тачка 2. ове Одлуке право подношења пријаве имају и школе са седиштима на територији општине Пријепоље.

Финансирање активности из програма може да обухвати само део зарада запослених, материјалних трошкова и административних трошкова, а највише до 20% од одобрене висине средстава из буџета Општине за тај програм.

При одобравању програма приоритет имају програми који су структурне и развојне природе, а између програма организовања, односно учешћа на спортским приредбама, приоритет имају програми који се односе на спортске приредбе вишег ранга.

Потребе грађана из члана 2. став 1. тачка 1), 2) и 6) ове одлуке имају приоритет при избору програма којим се задовољавају потребе грађана у области спорта у Општини.

Програми се финансирају једнократно или у ратама, у зависности од временског периода за реализацију програма.

**Одлука о одобрењу посебних програма**

**Члан 14.**

Комисија разматра пријаве поднете на расписани јавни позив и даје стручну оцену поднетих пријава.

Непотпуне и неблаговремене пријаве Комисија неће узети у разматрање.

Предлог за одобрење посебних програма Комисија доставља председник Општине.

На основу предлога Комисије председник Општине, доноси одлуку о одобрењу посебних програма. Одлука председника Општине је коначна.

Против одлуке председника Општине може се водити управни спор.

Одлука се објављује на званичној интернет страници Општине (веб-сајт Општине).

**Случај немогућности конкурисања по посебном програму**

**Члан 15.**

Носиоци програма, у смислу овог Правилника, који поднесу годишњи програм у којем су обухваћене и активности за које се, сагласно овом Правилнику, подноси посебан програм, не могу да конкуришу и у посебном програму.

Подносилац програма којим се обезбеђује остваривање потреба интереса грађана не може за финансирање истих активности да конкурише за средства од другог нивоа власти у Републици Србији.

**Изузетно одобравање посебног програма без јавног позива**

**Члан 16.**

Председник Општине може изузетно одобрити одређени програм којим се реализују потребе и интереси грађана у области спорта и на основу поднетог предлога програма у току године, без јавног позива, у случају када је у питању програм од посебног значаја за остваривање општег интереса у спорту, а подносе га носиоци програма или када је у питању програм који није из објективних разлога могао бити поднет у складу са Програмским календаром, а предмет и садржај програма је такав да може бити успешно реализован само од стране одређеног носиоца програма.

**Предлог програма на дужи период**

**Члан 17.**

Предлог програма може се изузетно односити и на активности које се реализују у дужем временском периоду, до четири године, под условом да је то нужно с обзиром на природу и циљеве активности, да су предлогом програма за сваку годину предвиђена потребна средства и да су мерљиви годишњи резултати реализације програма.

Наставак реализације програма из става 1. овог члана одобрава се сваке године.

Реализација, односно наставак програма из става 1. и 2. овог члана може се одобрити само ако је поднет годишњи извештај за претходну буџетску годину у складу с уговором о реализовању програма и ако су остварени очекивани резултати.

**Закључење уговора о реализовању програма**

**Члан 18.**

Са подносиоцем одобреног програма председник Општине закључује уговор о реализовању програма, којим се обавезно уређује:

- назив и седиште носиоца програма;

- врста и садржина програма;

- време реализације програма, односно обављања активности;

- циљеви и очекивани резултати;

- висина додељених средстава;

- временски план употребе средстава;

- начин надзора над одвијањем реализације програма;

- обавезе носиоца програма у погледу подношења извештаја о реализацији програма;

- доказивање реализације програма, наменског коришћења средстава, медијског представљања програма и учешћа Општине у његовом финансирању.

Уколико се подносилац одобреног програма не одазове позиву за закључење уговора у року од осам дана од дана пријема позива, сматраће се да је одустао од предлога програма.

Подносилац одобреног програма коме су пренета средства дужан је да наменски користи средства добијена из буџета Општине, а набавку добара, услуга или радова у оквиру тих средстава мора вршити у складу са прописима којим се уређују јавне набавке.

На предлог Службе буџета и Комисије, председник Општине закључује Уговор о реализацији програма у смислу одредаба овог члана.

**Извештавање**

**Члан 19.**

Подносиоци одобрених програма обавезни су да председнику Општине, на његов захтев, као и у року који је предвиђен уговором о реализовању програма, а најмање једном годишње, доставе извештај са потребном документацијом о остваривању програма или делова програма и коришћењу средстава буџета Општине.

Подносиоци одобреног програма у завршном извештају о реализацији програма врше и процену постигнутих резултата са становишта постављених циљева.

Председник Општине, на предлог Службе буџета или Комисије за надзор реализације годишњих и посебних програма у области спорта за надзор над реализацијом може обуставити даље финансирање програма, односно једнострано раскинути уговор о реализовању програма ако подносилац одобреног програма не достави извештај у року предвиђеним уговором.

Подносиоцу одобреног програма не могу бити одобрена средства за реализацију новог програма пре него што поднесе извештај у складу са ставом 1. и 2. овог члана.

Подносиоци одобреног програма најмање једном годишње чине доступним јавности извештај о свом раду и о обиму и начину стицања и коришћења средстава и тај извештај достављају председнику Општине.

Подносиоци одобреног програма дужни су да на свим документима и медијским промоцијама везаним за реализовање програма истакну да се програм финансира средствима из буџета Општине.

**Контрола реализације**

**Члан 20.**

Служба буџета и Комисија за надзор реализације годишњих и посебних програма у области спорта врши надзор над реализацијом програма и наменским коришћењем одобрених средстава и једном годишње извештавају председника Општине.

**Стављање извештаја на увид јавности**

**Члан 21.**

Служба буџета објављује на интернет страници општине и путем средстава јавног информисања:

- извештај о поднетим предлозима програма са траженим износом средстава;

- извештај о одобреним програмима са износом одобрених средстава;

- годишњи извештај о реализовању свих одобрених програма.

**Обавеза враћања средстава**

**Члан 22.**

Средства добијена из буџета Општине за реализовање програма којима се остварују потребе и интереси грађана у области спорта у Општини из члана 2. ове одлуке морају се вратити, заједно са затезном каматом од момента пријема, уколико подносилац програма:

1) нетачно или непотпуно обавести Службу буџета или Комисију за надзор реализације годишњих и посебних програма у области спорта о битним околностима везаним за одобрење и реализовање програма;

2) својим пропустом не изврши програм у целини или га изврши у небитном делу;

3) употреби средства ненаменски, у потпуности или делимично, или се не придржава прописаних или уговорених мера које су утврђене ради осигурања реализације програма;

4) не достави у предвиђеним роковима потребне извештаје и доказе, иако га је надлежни Служба буџета претходно упозорила на неправилности и последице;

5) престане да испуњава услове који су на основу ове одлуке потребни за добијање средстава;

6) спречи или онемогући спровођење прописаних, односно уговорених контролних мера.

Председник Општине ће на предлог Службе буџета или Комисије за надзор реализације годишњих и посебних програма у области спорта захтевати повраћај дела датих средстава ако је програм само делимично реализован или је реализован са битним закашњењем одговорношћу подносиоца програма, осим ако су реализованим активностима постигнути битни ефекти програма.

Комисија за надзор реализације годишњих и посебних програма у области спорта врши, по завршетку одобреног програма, анализу реализације програма и постизања планираних ефеката и, у случају да оцени да планирани ефекти нису постигнути у битном делу пропустом подносиоца програма, затражиће од подносиоца програма да утврди одговорност лица која су реализовала програм.

Подносилац програма неможе добијати средства из буџета Општине за реализацију својих програма две године од дана када је утврђено постојање околности из ст. 1. овог члана.

**III СТИПЕНДИЈЕ**

**Стипендије**

**Члан 23.**

Обезбеђивање средстава за стипендирање и спортско усавршавање категорисаних спортиста, посебно перспективних спортиста регулисаће се посебним актом.

**IV НАДЗОР**

**Надзор над применом**

**Члан 24.**

Надзор над применом овог Правилника врши Одељење за буџет и финансије Општинске управе општине Пријепоље.

**Члан 25.**

Правилник о категоризацији и расподели буџетских средстава спортским организацијама (клубовима и удружењима) општине Пријепоље, донеће Општинско веће Општине Пријепоље у року од 30. дана од дана доношења овог Правилника.

Овај Правилник чини основ за утрђивање износа о додели средстава из буџета Општине Пријепоље.

**V ПРЕЛАЗНЕ И ЗАВРШНЕ ОДРЕДБЕ**

**Одобравање годишњих програма за 2014. годину**

**Члан 26.**

Изузетно од одредаба члана 6. овог Правилника, програмски календар за 2014. годину садржи следеће рокове:

- јавни позив за финансирање или суфинансирање потреба и интереса грађана у области спорта у општини Пријепоље, расписује се у року од 15 дана од дана доношења Правилника о категоризацији и расподели буџетских средстава спортским организацијама Општине Пријепоље.

- носиоци програма достављају своје предлоге годишњих и посебних програма Комисији за доделу средстава у области спорта у року од осам дана од дана објављивања јавног позива;

- Комисија за доделу средстава разматра предлоге годишњих и посебних програма у року од пет дана од дана истицања рока за подношење пријава и предлаже Служби буџета обједињавање предлога годишњих програма;

- Служба буџета на предлог Комисије, утврђује обједињени предлог годишњих програма и исти доставља председнику Општине, а председник Општине ревидира предлоге годишњих и посебних програма уколико за то постоји потреба и усклађује их са средствима утврђеним Буџетом Општине;

- Председник Општине на предлог Службе буџета и комисије за доделу средстава ревидира предлоге годишњих програма и усклађује их са средствима утврђених буџетом Општине.

- Служба буџета обавештава носиоце програма о висини одобрених средстава по програмима и пројектима.

**Ступање на снагу**

**Члан 27.**

Овај Правилник ступа на снагу наредног дана од дана објављивања у "Службеном гласнику општине Пријепоље".

**Општинско веће општине Пријепоље**

Број: 403-84/2014

Дана: 11.02.2014. год.

П р и ј е п о љ е

ПРЕДСЕДНИК,

Емир Хашимбеговић